3. ΒΑΣΙΛΙΚΟΝ ΔΙΑΤΑΓΜΑ υπ' αριθ. 73 της 6/8 Φεβρ. 1969 (ΦΕΚ Α' 16) Περί Διοικητικού Συμβουλίου του Βασιλικού Ιδρύματος Ερευνών. ΄Εχοντες υπ' όψιν τας διατάξεις: 1.Του άρθρου μόνου του Ν.Δ. 3/22-23.11.1968 "περί προσωρινής διοικήσεως των Οργανισμών και Ιδρυμάτων εις την διοίκησιν των οποίων έχει ανάμιξιν ο Βασιλεύς ή μέλος της Βασιλικής Οικογενείας". 2.Του Β.Δ. της 9.10.1958 "περί εγκρίσεως συστάσεως ιδρύματος επιστημονικών ερευνών υπό την επωνυμίαν "Βασιλικόν Ίδρυμα Ερευνών" Β.Ι.Ε. και κυρώσεως του οργανισμού αυτού", ως ετροποποιήθη δια του Β.Δ. 365/13.5.1965. 3.Το υπ' αριθ. 41/1969 Πρακτικόν επεξεργασίας του Συμβουλίου Επικρατείας, προτάσει του Προέδρου του Υπουργικού Συμβουλίου και του επί των Κοινωνικών Υπηρεσιών Υπουργού αποφασίζομεν και διατάσσομεν: Άρθρ.1.-1.Το εν Αθήναις εδρεύον νομικόν πρόσωπον ιδιωτικού Δικαίου υπό τον τίτλον "Βασιλικόν Ίδρυμα Ερευνών" διοικείται υπό εννεαμελούς Διοικητικού Συμβουλίου του οποίου η σύνθεσις ορίζεται ως ακολούθως: α)Πρόεδρος ο Πρωθυπουργός. β)8 μέλη λαμβανόμενα εξ ακαδημαϊκών, καθηγητών ή υφηγητών ανωτάτων εκπαιδευτικών ιδρυμάτων, ανωτάτων αξιωματικών εν ενεργεία ή εν αποστρατεία, ανωτάτων ή ανωτέρων κρατικών λειτουργών εν ενεργεία ή επιτίμων στελεχών ιδρυμάτων κοινωφελούς χαρακτήρος και ειδικών επιστημόνων. Εκ τούτων 2 ορίζονται πρώτος και δεύτερος αντιπρόεδρος. 2.Ο διορισμός των μελών του Διοικητικού Συμβουλίου και των Αντιπροέδρων γίνεται δια κοινής αποφάσεως του Πρωθυπουργού και του Υπουργού Κοινωνικών Υπηρεσιών δημοσιευομένης δια της Εφημερίδος της Κυβερνήσεως. 3.Η θητεία των μελών και των Αντιπροέδρων ορίζεται τριετής. Ούτοι δύναται να επαναδιορίζωνται. Η δι' οιονδήποτε λόγον αντικατάστασις μέλους τινός γίνεται δια το υπόλοιπον του χρόνου της θητείας του μέλους εις αντικατάστασιν του οποίου διορίζονται. 4.Το Διοικητικόν Συμβούλιον εκλέγει εκ των μελών αυτού τετραμελή Εκτελεστικήν Επιτροπήν. 5.Το Διοικητικόν Συμβούλιον ευρίσκεται εν απαρτία παρόντων πέντε τουλάχιστον του συνόλου των μελών αυτού. Άρθρ.2.-Η θητεία των κατά την 31 Δεκ. 1968 μελών του Διοικητικού Συμβουλίου κηρύσσεται λήξασα. Άρθρ.3.-Η ισχύς του παρόντος άρχεται από 1ης Ιαν. 1969. 2.Εις τους αυτούς Πρωθυπουργόν και επί των Κοινωνικών Υπηρεσιών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. Το Βασιλικόν Ίδρυμα Ερευνών μετωνομάσθη εις Εθνικόν Ίδρυμα Ερευνών δια του άρθρ. 4 Ν.Δ. 572/1970, τόμ. 1 σελ. 76,01.

[Source: greek_legal_code_raptarchis | Tokens: 2186]